Title: IEMZin_250515_ONNAP
Author: I.Zālītis;67219682
Last saved by: Indulis Zālītis

Informatīvais ziņojums 
“Par Organizētās noziedzības novēršanas un apkarošanas plāna 
2014. – 2016. gadam izpildes gaitu”

	Informatīvais ziņojums sagatavots saskaņā ar Ministru kabineta 2014. gada 5. jūnija rīkojuma Nr. 276 “Par Organizētās noziedzības novēršanas un apkarošanas plānu 2014. – 2016. gadam” (prot. Nr.31, 41.§) (turpmāk – plāns) 5.1. apakšpunktā doto uzdevumu – Iekšlietu ministrijai, ņemot vērā plāna īstenošanā iesaistīto institūciju iesniegto informāciju, sagatavot un līdz 2015. gada 31. maijam iesniegt noteiktā kārtībā Ministru kabinetā informatīvo ziņojumu par plānā paredzēto pasākumu izpildes gaitu.
	Lai nodrošinātu plānā paredzēto pasākumu izpildi, plāna īstenošanā iesaistītajām institūcijām plāna pasākumus 2014. gadā tika paredzēts īstenot tām piešķirto valsts budžeta līdzekļu ietvaros. Savukārt jautājumu par papildu valsts budžeta līdzekļu piešķiršanu plāna īstenošanai 2015. gadā un 2016. gadā izskatīt Ministru kabinetā likumprojekta „Par valsts budžetu 2015. gadam” un likumprojekta „Par vidējā termiņa budžeta ietvaru 2015., 2016. un 2017. gadam” sagatavošanas procesā kopā ar visu ministriju un citu centrālo valsts iestāžu priekšlikumiem jaunajām politikas iniciatīvām:
	Iekšlietu ministrijai 2015. gadā − 3 728 750 euro apmērā un 2016. gadā − 1 655 900 euro apmērā (tajā skaitā, Valsts policijai 2015. gadā − 2 477 659 euro apmērā un 2016. gadā − 1 573 193 euro apmērā, Iekšlietu ministrijas Informācijas centram 2015. gadā − 1 070 382 euro apmērā un 2016. gadā − 29 235 euro apmērā, Valsts robežsardzei 2015. gadā − 72 914 euro apmērā un 2016. gadā − 39 472 euro apmērā, Drošības policijai 2015. gadā − 107 795 euro apmērā un 2016. gadā − 14 000 euro apmērā);
	Korupcijas novēršanas un apkarošanas birojam 2015. gadā − 560 488 euro apmērā un 2016. gadā − 437 534 euro apmērā;
	Finanšu ministrijai (Valsts ieņēmumu dienestam) 2015. gadā − 1 259 847 euro apmērā un 2016. gadā − 353 501 euro apmērā
	Latvijas Republikas Prokuratūrai 2015. gadā − 296 772 euro apmērā;
	Tieslietu ministrijai 2015. gadā – 953 255 euro apmērā un 2016. gadā – 234 468 euro apmērā (tajā skaitā, Ieslodzījuma vietu pārvaldei 2015. gadā − 109 527 euro apmērā un 2016. gadā − 15 268 euro apmērā, Valsts tiesu ekspertīžu birojam 2015. gadā – 843 728 euro apmērā, 2016. gadā – 219 200 euro apmērā). 
	Ņemot vērā, ka vairāku plānā paredzēto pasākumu realizācija ir saistīta un tiek veikta Nacionālā kriminālizlūkošanas modeļa (turpmāk – NKIM) ieviešanas ietvaros, tika paveikts ļoti apjomīgs starpinstitūciju darba grupas darbs, izstrādājot Ministru kabineta instrukcijas “Tiesību aizsardzības iestāžu sadarbības kārtība noziedzības novēršanas un apkarošanas politikas īstenošanas jomā” projektu (turpmāk – instrukcija), kuras mērķis ir izveidot nepieciešamo sadarbības mehānismu NKIM darbībai – vienota sistēma, kurā koordinēti darbojas noziedzības novēršanā un apkarošanā iesaistītās valsts institūcijas un, balstoties uz kriminālizlūkošanas rezultātā iegūtajām zināšanām, pieņem optimālus lēmumus stratēģiskajā, taktiskajā un operatīvajā līmenī par nepieciešamo rīcību noziedzības novēršanai un apkarošanai, kā arī objektīvi definē noziedzības novēršanas un apkarošanas prioritātes. 
	Instrukcija paredz noteikt tiesību aizsardzības iestāžu sadarbības principus, sadarbībai veidojamās institūcijas (vadības darba grupa, pastāvīgi darbojošās operatīvās darbības subjektu un izmeklēšanas iestāžu deleģētu ekspertu darba grupas), šo institūciju funkcijas, uzdevumus, darbības noteikumus, kā arī sagatavojamo kriminālizlūkošanas analītisko ziņojumu veidus.
	Visu šo pasākumu izpilde tika plānota pēc instrukcijas stāšanās spēkā, bet tā vēl nav apstiprināta, jo saskaņā ar Ministru kabineta 2014. gada 9. decembra sēdē nolemto (protokols Nr.69, 58.§), Iekšlietu ministrijai dots uzdevums aktualizēt instrukcijas projektu un iesniegt izskatīšanai Ministru kabinetā likumprojekta "Par valsts budžetu 2016. gadam" un likumprojekta "Par vidējā termiņa budžeta ietvaru 2016., 2017. un 2018. gadam" sagatavošanas procesā kopā ar visu ministriju un citu centrālo valsts iestāžu priekšlikumiem jaunajām politikas iniciatīvām.
	Ņemot vērā, ka plāna realizācija cieši pakārtota šīs instrukcijas  apstiprināšanai, 2015. gadā nepieciešamie papildus finanšu līdzekļi netika piešķirti, tāpēc plānā paredzēto uzdevumu izpilde tika realizēta uz iekšējo resursu rēķina.  
		
	Neskatoties uz valsts tiesībsargājošām iestādēm nepiešķirto papildus finansējumu, par plāna uzdevumu izpildi atbildīgās un līdzatbildīgās institūcijas savu iespēju robežās nodrošināja atsevišķu uzdevumu izpildi.
	Jautājums par papildus finanšu līdzekļu piešķiršanu turpmākai plāna izpildei tiks risināts atbilstoši Ministru kabineta 2015. gada 16. marta rīkojumā Nr.124 „Par likumprojekta “Par vidēja termiņa budžeta ietvaru 2016., 2017. un 2018. gadam” un likumprojektā “Par valsts budžetu 2016. gadam” sagatavošanas grafiku” noteiktajam.

Iekšlietu ministrs							R.Kozlovskis

Iesniedzējs:

Iekšlietu ministrs							R.Kozlovskis

Vīza:

Valsts sekretāre						I.Pētersone – Godmane 

25.05.2015. 
671
Indulis Zālītis
67219682
indulis.zalitis@iem.gov.lv

IEMZin_250515_ONNAP; Informatīvais ziņojums “Par Organizētās noziedzības novēršanas un apkarošanas plāna 2014. – 2016. gadam izpildes gaitu”